khistorydata/jeongjo-sjw-relations huggingface dataset:
정조 22년 · 목
敎曰後日次次對進定於今日○大臣備堂以湖囚事有所陳達予曰何必如是乎且日熱如此卿等退去秉模曰臣之宜免之端略陳於日前之箚而一言一事無所禆益間有非常處分而亦不敢爲開口之計今日赴公後又聞新有禁令如臣無似必先斥退然後國事可爲矣言未畢予曰止之禁令二字亦不欲更聞萬一有一人以此發口則雖大官決難饒貸矣仍敎曰予雖否德不敢不自重者誠以四百年宗社之托在予一人必使近者知畏然後遠者可安雖以今日登筵者言之安知無心口不相應之人乎一切施法而後可做國事矣秉模曰以近來氣節之萎薾若承一番嚴敎則擧皆縮頸之不暇臣則常以爲官村無事之敎恐不如各付其職矣予曰近來之人故予之處之也如是大抵古人但知義與非義上所欲爲而合於義也則將順而已上所不欲而非其義也則守死不撓嶺海斧銊惟其義之所在故論其世則不過曰上下相阻而已近來則不然所謂爭執者非右之爭執欲以窺覘之小巧外借爭執之名予之所以談笑區處者非以其不可屈爲憂正以其不欲索言也雖以日前堂箚言之安有如許擧措乎予之應之者有若戲劇而自不得不然矣春秋之數十大義只在尊中國樣夷狄內君子外小人彰善殫惡等物事是故或跡有可原而心不可原則特誅其心跡不可恕而心有可恕則特貰其跡討逆亦非別件事也蓋亦春秋尊主庇民之義如使主不尊則民何以庇民不庇則焉用討逆爲哉尊君抑臣雖曰自秦而太過其實天地古今自然之勢而聖人復起庶無以易其說矣唐虞以上以天下爲官此所謂大德者必得其位三代以後以天下爲家不有尊之其何能國此所以人臣之義只知其經而當以王陵爲正也至於處權之道三代漢唐莫不有之而三代以上聖神相承設或盡美而未盡善皆出於天德王道均之爲權而合經之權漢唐以後之權雖不無一二暗合於道自在其爲雜覇朱未子所謂二帝三王自二帝三王漢祖唐宗自漢祖唐宗云者誠千古至論也是則然矣自漢唐之主而論之則若以二帝三王爲不可幾及而欿然自棄不幾於格致誠正之謂不能盡其工而廢修齊治平之事乎予之寡昧三代固不敢望漢祖唐宗亦豈可易言而不可以學非聖人竝與漢唐之事而謂以高遠故非曰權以合經所値之事或不能不出於權然爲予臣者若曰上或有時而出於權下亦有時而可權云爾則王陵之義果安在哉權豈下之人之所可議到乎予於今番幾乎殺一不辜而第念顏子亞聖也非不貳過之爲貴不遷怒之爲第一聖工予所願學者此也今玆之敎雖不欲說裏面露色辭若其所關則至精至微之大義理尊主庇民之大綱領大臣股肱也予不一言予實不誠卿能諦聽乎秉模曰聖敎淵深以臣愚淺不敢仰窺萬一而亦豈無依俙仰諦乎大體盡分處盡分當行處當行庶爲臣道之大經而以今見識恐難保其動合於義理也內閣提學沈煥之曰臣伏聆聖敎以爲聖人之經權自有精微之義蓋非漢帝唐宗難覇之事所可較論諄諄反復於近日之事臣雖愚昧竊有感於斯可以仰白矣伏惟我殿下心法承堯舜之精一學業述湯武之戰兢豈容着一毫漢祖唐宗心與跡之似是而眞非者哉且敎曰君上處事之變雖權以合經爲臣者但當守經如論人臣之義當以王陵爲正者是耳臣於是不勝激勵夫今日臣等所執之論豈非王陵所以爲正者乎聖學旣博且淵經權錯用之際臣固不敢管窺而蠡測至若愚慮之有所未安則將懷疑而勉循耶抑將覆難而質正耶臣於詣閤之路入政院聞以湖西三囚事特設禁令分書三條紙揭于喉舌論思諫諍之壁上將以抑遏群情勒制衆口俾不敢爭難於一經處分之後臣於是又不勝惶惑今殿下以此禁令謂之順天理合人心而可爲公天下之達權則雖不禁人自不犯何費乎一紙一字之揭壁也如其不然則上雖揭令下當議令曰可曰否以通天地交泰之志者亦不害爲聖人捨已之盛德何須膠定國是人不得開口議到徒致國體之苟簡公論之抑鬱乎夫討亂賊所以辨邦誣也辨邦誣所以尊君德也捨此三事則春秋之大義不明而臣所以事我殿下者亦無所藉手矣伏願聖明亟命撤還三處禁條俾天討行而公議伸爲
정조 22년 · 강
遞承旨朴宗來以尹光普代之前望也又以金翰東柳相祚爲承旨尋遞翰東相祚光普以洪義禜林濟遠權坪代之竝前望也又遞義禜濟遠坪以李書九申耆李始源代之又遞書九及金勉柱以鄭尙愚李尙度代之竝前望也又遞始源尙愚以蔡弘遠李溏代之竝前望也又遞弘遠
정조 22년 · 목
政院啓言承旨尹光普遞職出去臣肇源吏兵批兼進矣敎以內閣仕進右承旨上來分進
정조 22년 · 강
遞應敎沈象奎校理嚴耆金近淳副校理韓致應修撰李義甲尹行直大司諫李文會司諫李羽達獻納玄重祚正言李海淸執義柳雲羽掌令李儒修洪受浩持平李基慶
정조 22년 · 목
敎曰抄啓文臣中時帶館職人有情勢玉堂許遞又敎曰兩司中有情勢人許遞今日政差出
정조 22년 · 강
遞都總管邊得讓朴宗甲以金思穆爲都總管洪明浩爲副總管竝前望也
정조 22년 · 목
敎曰總管中耆堂及時帶詞訟人許遞前望單子入之
정조 22년 · 강
命黃海監司李義駿推考靑丹察訪金尙漸罷黜
정조 22년 · 목
吏曹啓言卽見黃海道褒貶啓本則靑丹察訪金尙漸以戒之在得爲目則宜置下考而置諸中考殊無嚴明殿最之意請該道臣推考金尙漸罷黜允之
정조 22년 · 강
命黃海兵使金㷞推考文山萬戶李元奭下考施行
정조 22년 · 목
兵曹啓言卽見黃海兵使金㷞今春夏等褒貶啓本則文山萬戶李元奭以嶺禁倘伸鎭屬盍飭爲目則宜置下考而置諸中考殊無嚴明殿最之意請該帥臣推考李元奭下考施行允之
정조 22년 · 강
命關西嶺南松京落仕最久人等今日政復職擬入
정조 22년 · 목
敎曰科目取人則其所擬職宜別於未出身昨冬大政以文侍從之內外歷試爲循名責實之道有所提諭未通淸者雖不若已通淸無端作散至二十年內外之久者合有疏滯之擧近因新定式諸道每都政有上送之案籍則此而無實效何異於不爲修啓乎取見關西道臣錄上者丁酉落仕者泰川前直講白鳳周己亥落仕安州前察訪金應麟定州前典籍金養純前察訪白宗鍊也又於嶺南慶州前縣監任玉松都前佐郞朴聖鉉落仕最久皆令今日政復職擬入而如無見窠兵曹佐郞中抄啓文臣及侍從人改差與他見窠通瀜卽爲區處擬望事分付
정조 22년 · 강
命瓜近相換邊將更爲計仕者作窠差代
정조 22년 · 목
敎曰都目大政也兵批之久勤窠邊將遷轉卽慰悅軍校酬奬勞勩之大擧措萬一窠窄多有積薪則當爲者之一陳其弊兼歸於未及爲者豈不可矜乎此所以當暑行政不憚倦憊屢提詢問者也邊將異於守令旣無民社之責則瓜近相換令更爲計仕未必爲然今聞兵批言有三窠之如許者云使之作窠差代此後援例當否兵判商量後日登對時稟處
정조 22년 · 강
命外營堂上將官等以禁軍將五衛忠壯忠翊將今政收用
정조 22년 · 목
敎曰外營堂上將官近來不爲收用積滯莫甚云禁軍將及五衛將忠壯忠翊將今政除拜外如有在外及當遞人使之草記作窠後擬入
정조 22년 · 강
都政下批吏曹判書金載瓚兵曹判書李時秀參判柳誼參議李尙度參知柳師模進
정조 22년 · 목
吏曹以參判權裕未肅拜參議任希存病不來請牌招參政允之命參判許遞前望單子入之以李益運代之益運及希存再違召敎以參判更爲牌招今聞政廳所奏參議果有實病云許遞卽爲差出待下批牌招以李勉兢批下○益運三違召命許遞以李敬一代之因牌招啓辭敎以先參政後謝恩○敎曰參判使之先參政後謝恩則牌招啓辭未下之說何也卽爲出牌牌去來催促敬一勉兢再違召敎以聞其親病甚䔍勢難肅命云許遞前望單子入之待下批牌招使之先參政後謝恩參議事極爲駭然麻田郡守除授使之當日辭朝時任郡守遞付軍職參議前望單子入之待下批一體牌招先參政以李祖承爲參判魚用謙爲參議○敎曰麻田薄耶名以謫倅身在朝房之人尙不竭蹶分義所在極爲未安該郡守李勉兢施以譴罷之典○敎曰守令及初仕擇擬五考五上淸白吏子孫調用忠臣子孫皇朝人子孫西北人軍功人亦爲收用○吏批以徐郁修爲大司諫高宅謙爲執義張至冕爲司諫鄭弼祚權心彥爲掌令李德鉉鄭繼忠爲持平李東萬爲正言任長源爲獻納郁修等竝以有情勢未肅拜許遞以尹弼秉爲大司諫李貞運爲司諫柳耕爲執義池德斌金復元爲掌令李廷璞沈普永爲持平○敎曰賓對旣退之後追呈肅單有違格例當該臺臣遞其職前望單子入之以李殷模爲大司諫金致光爲司諫高應觀爲正言李柱延爲執義沈能弼爲持平致光柱延添書落點申禹相爲獻納○敎曰未肅拜兵曹堂郞改差待下批先參政後謝恩以蔡弘遠爲兵曹參議弘遠拜承旨以朴長卨代之○敎曰不卽肅拜兵曹堂上改差前望單子入之旣在闕中使之先參政後謝恩以李尙度批下○以金銑朴吉源爲校理徐有聞爲副校理曺允遂朴鍾淳爲修撰金履素爲冬至正使金勉柱爲副使尹益烈爲書狀官李東憲爲吉州牧使閔百履爲茂山府使曺翰振爲海美縣監梁垸爲珍島郡守姜忱爲順興府使金良倜爲文川郡守崔光泰爲順天府使徐㬦爲龜城府使李最源爲利川府使李周憲爲南原府使尹載伋爲安城郡守韓百衍爲扶餘縣監具縉爲蔚珍縣令朴明勳爲陽德縣監韓泳爲順川郡守韓興裕爲固城縣令李惟秀爲長興府使李羲寅爲洪川縣監趙光鉉爲通津府使柳仁喆爲龍川府使李光逵爲麻田郡守○敎曰高山驛弊可悶察訪之代今番則三司勿拘必以剛明可以蘇弊之人擬入事嚴飭○以申思運爲知敦寧鄭民始爲弘文提學李泰永爲禮曹參判丁志遠爲高山察訪○敎曰向有收用之命而尙不擧論驪陽府院君家祀孫尙無從官者今政初仕窠擬入○敎曰氷庫別檢權載大初仕時年太淺雖姑置之今旣陞品闕內入直當窠相換○以閔耆顯爲假監役兪漢宰爲貞陵參奉宋稚圭爲英陵參奉崔文顯爲厚陵參奉洪秉善金思翊爲典獄參奉林貞鎭爲假引儀耆顯以下初仕也○氷庫別檢權載大司甕奉事林沔浩相換○兵批以李得濟爲副總管徐英輔爲全羅兵使○安東營將望筒以德源府使元毅鎭咸從府使尹範益中和府使金鎭鼎擬入敎以咸從雖曰準朔係是數遞邑則名在御覽案而徑先擬入中和十年八遞之邑也至於首望反復朔淺年前飭敎之下其敢如此乎銓官推考望筒勿施○安東營將望筒又以元毅鎭擬入敎以旣以朔淺使之改擬則豈可更擬乎勿施兵判從重推考○因北虞候望筒敎以此非民社之責亦與營將差間堂上武臣中最久屈人擬入○以李厚在爲尙州營將金翰周爲安東營將沈公燁爲洪州營將柳鎭爀爲大興中軍李昌會爲北虞候厚在以下竝新資也○敎曰聞兵判言參上窠窄當出虛司果云在外訓鍊副正改差與楸坡遞來鎭將依定式守令待窠差送事分付○以韓用鐸爲北評事申義顯爲訓鍊副正柳相默金億新通鎭也李泰協爲群山僉使李膺福爲法聖僉使權逴爲高嶺僉使權玭爲楸坡萬戶南耆喆爲神方萬戶李儒秀爲馬馬海權管金若采爲同仁權管李緯坤鄭禹濟爲武兼李潤俊爲部將桂一恒金聲俊方禹鼎朴文會金鎭豐劉宗瑞爲守門將若采以下初仕也○敎曰復職取才武兼望筒中李元煜落仕以三十三年懸錄特爲加點今政如無虛司果他見窠改付標單付否則姑爲加付事分付○敎曰相換邊將雖非同道皆令除朝辭赴任
정조 22년 · 강
命吏曹判書金載瓚兵曹判書李時秀越俸一等推承旨李肇源
정조 22년 · 목
敎曰今則皆以首望點下爲其望筒之卽爲書入則若是遲滯以致當暑酬應吏兵判爲先越俸一等政廳進去承旨推考使之申間畢度望筒入之
정조 22년 · 강
命海美縣監曺翰振除朝辭赴任
정조 22년 · 목
敎曰三南守令今政新除者皆令當日辭朝給馬下送○吏批啓言三南守令當日下送事命下而海美縣監曺翰振在水原地勢難等待其上來請改差更爲擬入敎以除朝辭使之直爲赴任事分付畿營撥馬分付仍爲給馬
정조 22년 · 강
命守令邊將初仕人明日待令
정조 22년 · 강
以李周爀爲坡州牧使
정조 22년 · 목
敎曰久勤皆已收用惟別軍職久勤李周爀勿論甚爲可駭番番如此之故其下積薪坡州牧使除授時任牧使遞付軍職密符仍傭使之除朝辭赴任
정조 22년 · 강
命宣傳官降付人黃勉基李勉植尹敏東金律金魯巖幷分揀加設還付
정조 22년 · 목
敎曰飭已施也宣傳官降付人竝分揀加設還付次次陞實
정조 22년 · 강
遞校理金銑朴吉源副校理徐有聞修撰曹允遂朴鍾淳
정조 22년 · 목
因玉堂肅拜單子敎以請牌啓辭姑未下批館直雖空豈可無端出肅乎近來館規之掃地有如許矣當該諸館臣竝解其見任以存館規
정조 22년 · 강
承旨李肇源陳疏命還給
정조 22년 · 목
承旨李肇源以其兄始源拜承旨雖蒙恩解而以私義之不敢晏然陳章徑出敎以今日承旨連爲遞改意謂此承宣亦在遞職中點下乃兄前承旨李始源望筒勿施上疏還給待開門牌招
정조 22년 · 목
敎曰明日當由逍膽門展拜該房知悉
정조 22년 · 강
以宋銓李儒慶爲承旨竝前望也
정조 22년 · 목
政院以明日展拜承旨當爲備員而二員未差啓稟敎以前望單子入之
정조 22년 · 강
命明日動駕時軍兵禁將代領
정조 22년 · 목
敎曰兵曹節目訓將姑令仍爲給由禁將代領隨駕節目改付標
정조 22년 · 강
吏曹參判李祖承陳疏辭職賜例批
정조 22년 · 목
民家頹壓摘奸宣傳官任聖皐以北部城外全頹一戶間架頹壓四戶啓敎以發牌該郞依他部例卽爲分給○漢城府啓言中部良人姜啓文草家六間內二間頹壓而枚報本府之際六字誤書以四字至入於恤典該部之擧行誠極可駭請姜啓文恤典勿施部屬里任嚴治當該部官金相儼令該府拿問處之敎以仍給部郞勿論
정조 22년 · 강
命咸鏡監營城樓軍器改建修補時董役軍官將校等自本道分等施賞
정조 22년 · 목
兵曹啓言觀此咸鏡監司李集斗狀啓則本營以關北重藩雉堞樓臺間有毀破器械什物率多杇傷中軍閔百吉軍官朴宗林將校金宗羽朱鉉使之監董修繕而閔百吉在任經年已設建葺之策朴宗林董飭役事不月告訖恐有酬勞之典請令該曹考例稟處云其所修繕數旣不敷中軍之此等監董係是職責勿論其餘軍官將校等自本道分等施賞之意請分付從之
정조 22년 · 목
耆緣故出去政院啓請牌招有是命
정조 22년 · 목
具翼善冠袞龍袍乘輿出永淸門明政門弘化門入逌瞻門日瞻門至齋室門外降輿詣版位行禮陞詣宮內奉審還入齋室少頃乘輿出日瞻門逌瞻門入弘化門駐輿召見守令邊將初仕人等入明政門永淸門還內
정조 22년 · 강
遞承旨李晩秀以李泰永洪義浩爲承旨竝前望也
정조 22년 · 강
命報謝祭待涼生設行
정조 22년 · 목
禮曹啓言報謝祭更觀陰晴卜日設行事命下矣卽令日官推擇則今月二十四日爲吉云請以此日設行敎以近日暘雨雖幸叶望此時烈陽祭品之露處熟設未必致精齋官等亦何以澡潔行事乎立秋隔日過此稍待涼生亦不過數旬間此草記姑置之
정조 22년 · 강
命兵曹判書李時秀越俸一等參知柳師模佐郞尹永儀重推昭義門守門部將尹膺烈等令兵判嚴加科罪
정조 22년 · 목
政院啓言卽見巡廳草記則去夜三更摘奸時昭義門打鑰之際以致折箭事之驚駭莫此爲甚請當該守門部將令攸司照法嚴繩常時不能檢飭之兵曹判書所當重勘而本院請推外無他罰何以爲之允之敎以不卽修補輕先放鑰之入直堂郞爲先從重推考故重臣在判堂時已有筵稟定式則近何解弛乎以此以彼難免不能檢飭兵判爲先越俸一等此後亦當時遣摘奸又或不謹其時當該判堂先施重律令兵判別成合行條件與此批答書揭內司壁上俾各常目期於無犯○刑曹啓言部將尹應烈依律文杖九十沈能壽係是出身請移義禁府處之敎以竝付之兵判嚴加科罪以懲日後○兵曹啓言昭義門部將尹膺烈沈能壽各嚴棍十五度懲礪
정조 22년 · 강
罷萬頃縣令鄭觀輝
정조 22년 · 목
全羅監司李得臣狀啓以爲萬頃縣令鄭觀輝落馬受傷病狀危谻本邑纔經設賑又値久旱民情事勢不容少緩故不得已罷黜其代令該曹擇差催促下送敎以本邑至殘多弊昨年之餘又當今旱雖或得雨何望卽蘇其代勿拘常格文蔭武中口傳各別擇差待下批給馬下送
정조 22년 · 강
以李德鉉爲萬頃縣令口傳也
정조 22년 · 강
命贈右議政安坦大墓封植守護之節嚴飭地方官以時檢飭仍令內需司每年寒食發遣司官摘奸形止啓聞
정조 22년 · 목
禮曹啓言贈右議政安坦大墓分付該邑使之封植亦令該曹搜訪遺孫嚴飭守護事命下矣遺孫有無報來之意發關本道矣卽接京畿監司粘移則該郡守躬進墓下詳細遍審則封築別無剝落其遺孫安姓四人居在墓下俱不免公松賤而禁養凡節輪回看檢故以其遺孫定置守護軍九名使之植木而其中壯抄軍安春得自其父祖每年二月以時祭樣過行祀事云故春得玆以起送之意報來矣臣招見春得後封植守護諸節更爲嚴明申飭敎以有役者除役此後嚴飭地方官以時檢飭分付內需司每年寒食發遣司官摘奸守護形止啓聞
정조 22년 · 강
命全羅監司李得臣光州牧隱結査啓還下送
정조 22년 · 목
得臣以光州牧隱結陳還起一一詳査孔師學等勘處事馳啓敎以此何足回啓上言人令道臣決處瑣屑甚矣付之該邑狀啓還下送
정조 22년 · 강
命秋曹囚全致訥減死定配李錫趾問于曾經判堂人指一回啓廣州囚孫龍云問于前守臣之成獄者更爲稟處張最甲嚴訊取服
정조 22년 · 목
刑曹啓言罪人全致訥獄事依判下往復于前堂則趙心泰以爲致訥之在初起鬧專出於要禁其弟之誤入則情或有一分可原云李泰永以爲此獄意非故殺情多可疑手打則已服足踢則自明傷處終欠指的云致訥之情有可原大僚之議前堂之讞臣等亦無異見而命無不償法難終屈請更加嚴刑取服依前結案施行敎以正犯之情有可原大僚之議前堂之讞卿等以爲亦無異見云則可謂僉議詢同況殺獄肯綮專觀實因而崇在踢損渠云手打此足爲疑端曰宥之獄寧可曰否結案罪人全致訥減死定配又啓言罪人李錫趾獄事臣等伏讀判付下者十行辭旨惓惓於獄體法理輕重之間至命臣等無似得效愚見臣等相頋欽頌繼以霣越第念人命無不償之獄法理則然而或其犯者之未得盡其可得之道而猶不得則法將無所於施此特未得其當施而不施耳得則必施故法不以不施而竝與其理而泯焉是法不施猶施也至於有殺越人而名爲正犯者訊覈取服獄體之所不可已而徒以殺人之不可無正犯不能的信其眞有所犯而姑且囚推則其所以重獄體者不免反輕矣終不得當施之處而不施在法理本無甚損意者有可理之冤而不理於獄體實非少乖二者之間不可不十分稱停而獄體所以佐法法理所以衷獄相須爲用元非二件物事不允於獄體則斯不叶於法理矣然則莫奉之趁不償命未至廢法之歸而錫趾之因仍淹囚恐有玩獄之慮而獄體至重終不敢指一覆奏請上裁敎以係是疑獄問于曾經判堂人各陳意見卿等更爲指一論理回啓○廣州留守洪檍狀啓以爲本府囚孫龍云獄事親執盤覈論理狀聞事命下矣正犯孫龍云及干連諸人一竝捉來發問目取招而成獄之法實因爲主詞證次之此獄行兇時無一參看臣亦自初不無一分疑端而以實因言之兩檢懸錄俱爲端的圓徑闊大明是被打之痕持石之說雖諉於醉昏而不省杖打之招不敢發明而直陳則便是承款已成斷案以石以杖固不須論況其痕損異於䃰磕若其滾鬪自觸則亦豈無一分現露者乎此獄肯綮專在於被打與自顚而渠招則自服下手傷處則決非觸物今於成命之下其所盤覈尤宜十分審愼反覆原案細究情節而管淺之見與前一般其在實因歸重之道不可以看證無人之一毫疑端遽議傳輕兇身之忽地變招稱以强弱不同而觀其外貌雖曰跛躃旣甚悍毒宛轉之際亦有膂力則此莫非死中求生之計尤極兇獰罪人孫龍云各別嚴刑期於輸款斷不可已○刑曹啓言此獄疑端雖曰詞證之未滿三寸傷痕乃在脊背之必死屍親見在拳之石石子不應徒拾兇身認打背之杖杖痕豈有許圓至若醉漢易攧攧處多石則磕䃰致損理亦應有而以石打人怒在於石故傷重以身就物勢在於身故傷不重如但使觸物而止豈遽作致命之傷乎病在於足寧無可使之肢醉昏不知便是已輸之款不可以意外之他故致疑於目下之實因斷案已成常刑難貸請孫龍云依前訊推期於得情敎以問于前守臣之成獄者使之條陳意見後更爲稟處○廣州留守洪檍狀啓以爲罪人張最甲膝築朴大孫致死戊午二月初十日依例檢驗初檢官本府判官金啓濂報辭實因以被蹴致死懸錄正犯以張廣金懸錄覆檢官果川縣監金鋼報辭實因以被膝築致死懸錄正犯以張廣金懸錄二月二十二日推覈時主推官本府判官金啓濂同推官果川縣監金鋼報辭內初覆兩檢只憑證招以張廣金正犯懸錄矣今於盤覈之時最甲之爲正犯詞證諸人始皆吐實成獄償命斷無可疑云此獄則實因懸錄初檢覆檢雖無大段差爽元犯執定此張彼張終有多般疑晦及其推覈之時首從得以區別詞證始皆吐實疑案盡辨獄體已具當初疑亂獄情之擧到今粧撰納招之狀俱極狡惡揆以常憲焉逭償命之律乎正犯張最甲干犯張廣金等另加嚴訊期於輸款之意分付推官○刑曹啓言此獄則辜限纔及五日參證不啻數輩罪人斯得獄案已具張最甲各別嚴刑期於取服正犯懸錄關係何如始誤終正同出於一手則功罪可以相準而當初不審之失不可全然無警請兩檢官竝爲推考敎以當初何以携貳依回啓施行
정조 22년 · 강
秋曹以恩津縣監李義敎等緘推照律啓
정조 22년 · 목
該曹啓言恩津縣監李義敎緘答以爲渠爲檢官黃周鼎獄事不善檢覈正犯尙此未定致勤問備惶霣震越罔知攸措云尼城縣監李性重德山縣監林淳浩緘答以爲渠等爲査官未能詳覈正犯干犯不得歸一莫非昏謬不職之罪云請李義敎李性重林淳浩等各杖八十收贖公罪施行允之敎以李義敎功議各減一等李性重林淳浩等功減一等又啓言石城前縣監許霔緘答以爲渠以黃周鼎獄事覆檢官一獄五犯互相推諉莫重獄案尙未歸一致有此緘辭之命不勝震懍罔知攸措云請杖八十收贖公罪施行允之敎以功減一等又啓言文義前縣令洪大顯緘答以爲趙完璧殺獄陳分男初檢屍身檢驗不能十分審愼乃以顖門微紅四字懸錄於檢案自速罪戾云懷仁前縣監卞緯鎭緘答以爲渠以趙完璧獄事覆檢官傷處定執之際顖門微紅之色已著於初檢而不能謹審莫重檢案初不懸錄致有緘問之命不勝震懍云請洪大顯卞緯鎭等各杖六十收贖公罪施行允之敎以洪大顯功減一等卞緯鎭議減一等又啓言永同前縣監成肯柱緘答以爲待罪永同縣監時常時酒禁不能檢飭致有淑問之命不勝震懍云請杖一百收贖公罪施行允之敎以功議各減一等
정조 22년 · 강
刑曹判書朴宗甲疏陳病狀乞免永寧殿秋享亞獻官之任賜批
정조 22년 · 강
給博川宣川義州等三邑漂頹戶恤典
정조 22년 · 목
平安監司閔鍾顯狀啓以爲祥原博川兩邑民家漂壓形止纔已馳啓而博川郡守趙㞳追後牒呈內本郡西面俱在水邊之故民家漂失小戶爲二戶頹壓中戶爲一戶小戶爲三十六戶間間頹壓爲七十八戶云宣川府使朴光廸馳報內今月十六日戌時大雨暴霔川渠漲溢邑底民家頹壓中戶爲一戶小戶爲十一戶人命渰死爲二名間間頹壓爲十九戶伊夜大雨新府面大睦山猝爲汰落山底民家四戶竝爲壓沒而人命致死爲七名汰落處則自山腰至山底長爲六百四十把廣爲七十把自山底至田畓覆沙處長爲八百二十把廣爲九十把云今此兩邑民戶之漂頹又爲五十一戶間間頹壓爲九十七戶人命之渰死壓死多至於九名萬萬驚慘壓死人則原恤典外自臣營加數題給漂頹戶則別加頋助期於不多日內改構安接之地覆沙處亦爲助給種糧及時改播之意措辭嚴飭於該邑敎以觀此狀辭言念蕩析之狀何等矜惻渰沒人另施恤典其餘漂戶頹戶幾皆小戶應施恤典外如有身與還蕩滌半頹之類當年身役蠲減宣川依此例施行嚴飭邑倅斯速結構待畢奠接形止報來後狀聞博川則漂頹夥然令該倅持此有旨馳到漂頹處一一曉諭從當考其擧行勤慢萬一不勤當卽其地充軍以此亦爲嚴飭事回諭○義州府尹李基讓狀啓以爲自今月初二日爲始連雨成霖鴨綠江水漸向漲滿十七日寅時雨勢如霔故多發將校持船隻入送於沿邊六島使之艤待矣自十八日江水果爲漲溢六島低下處把守幕及民家間間沈墊而各島別遣將校等馳告內島民之居在低下處者已爲移置於該島中高阜處幸免人命淹沒之患云至於各島把守幕及民家沈墊之幾何漂流之幾何積水滿地勢難詳察待日晴水退詳細摘奸計料敎以人物之獲免沈墊極爲多幸而民家漂頹爲幾許無論漂與頹與半頹卿其躬察以此有旨曉諭於被水民人分大中小戶應施恤典外別加頋恤期於斯速奠接如有民情之可合蠲恤而無以登徹者卽爲具由狀聞事星火回諭此有旨道臣處一體下諭
정조 22년 · 강
命獻官李秉鼎罷職安昌君燝重推
정조 22년 · 목
敎曰設有情勢豈敢於誓戒之班不爲進參乎重臣事極爲未安其在重事體之道不可無處分當該獻官李秉鼎罷職爲初獻官者無一言往復於政院亦不草記當該獻官從重推考臺監之呈課與否牌招査問如不爲之當該監察拿問嚴處
정조 22년 · 강
命未下直守令除署經當日辭朝
정조 22년 · 강
遞承旨李益運宋銓以蔡弘遠李海愚代之竝前望也尋遞弘遠
정조 22년 · 목
益運銓不爲仕進弘遠違召也
정조 22년 · 강
遞判敦寧趙宗鉉
정조 22년 · 강
命三南列邑近日雨澤與農形條列狀聞
정조 22년 · 목
忠淸監司韓用和狀啓以爲近日以來連有雨意而臣營下則姑未得霑堤川則今十五日得一鋤忠州則十六日得一鋤十八日又得一犂稷山平澤唐津等三邑則十八日得一犂槐山則十九日得一犂延豐淸風兩邑則十八日得一鋤云今此驟雨間間霑灑之處幸得滋潤之益而其外諸邑則大雨之後一旬慳閟晚移之秧多致萎黃此際一霈更切企望敎以京中則旬後晴日甚罕而本道雨澤觀於狀聞未聞旬後之續續得雨言念民事不可以畿邑之均霑有所一毫弛心其間列邑或有所得而目下農形亦果如何使之條列狀聞事回諭兩南則近日雨澤與目下列邑農形亦爲詳細狀聞事下諭
정조 22년 · 강
給遂安金川兩邑漂頹戶恤典
정조 22년 · 목
黃海監司李義駿以遂安郡民家五十七戶漂流人物四名渰死金川郡民家二十三戶全頹十一戶半頹馳啓敎以農時蕩析之狀甚爲矜惻渰沒人戶恤典外如有生前身役還上蕩滌其餘人戶應施恤典外小殘獨戶身布勿徵中戶還上停退嚴飭地方官斯速助力結構畢奠接使之報來後狀聞今聞筵臣言瑞興邑內民戶之頹漂行路之所見切悶云嚴飭道伯拔例頋助結構萬一遲緩自本司發遣郞官摘奸道伯守令草記勘罪若能先期檢飭星火結構則豈有至徹於筵席之擧乎竝以此意嚴飭
정조 22년 · 강
遞承旨洪義浩以李書九李勉兢爲承旨竝前望也仍命勉兢敍用
정조 22년 · 목
政院以勉兢方在罷散中啓稟敎以敍用
정조 22년 · 강
給安州嘉山定州三邑漂頹戶恤典結構庇蓋之節別遣宣傳官考察營邑勤慢
정조 22년 · 목
平安監司閔鍾顯狀啓以爲博川等邑漂壓形止纔已馳啓而卽接安州牧使朴瑞源馳報內今月十六日大雨暴注至十七日一直霔下川渠漲滿江水衝溢城內全家頹壓爲二十四戶城外州內全家漂失爲七戶頹壓一百五十三戶靑山面全家漂失爲六戶頹壓七十戶平湖面全家頹壓爲八戶東面全家漂失爲一戶頹壓三十七戶通計漂頹爲三百六戶而漂失小戶爲十四戶頹壓小戶爲二百九十二戶間間頹壓爲三十八戶云嘉山郡守南宮玾馳報內今月十七日大雨暴注邑底川邊民戶之頹壓爲十九戶北面民家頹壓爲十戶全家漂頹二十九戶而全家漂失小戶爲五戶全家頹壓中戶爲二戶小戶爲二十二戶間間頹壓爲四十二戶云定州兼任郭山郡守白海鎭馳報內今月十六日之雨達夜霔下至十七日不止江水大漲川邊民戶之頹壓爲三十五戶而全家頹壓中戶爲三戶小戶爲二十二戶間間頹壓爲七戶云今此三邑民戶之漂頹至於三百七十戶之多而似此水患人物之無一渰沒誠萬萬多幸而其中安州則偏被其災漂失頹壓多至三百餘戶方農失所尤爲閔惻其所改構奠接之節各別申飭期於不多日內如前安堵之地竝爲嚴飭各該邑敎以安州漂頹數至三百戶之多言念失所蕩柝之狀不可但以若恫如傷言道帥臣間或別般拮據卽已結構乎今方別遣宣傳官馳驛下送以考營邑擧行勤慢先自本司星火關飭期於宣傳官入去前一齊料理於庇蓋之節事行會
정조 22년 · 강
命進御玄胡飮子依前方自今日製入
정조 22년 · 강
有政吏曹參判李祖承參議魚用謙進
정조 22년 · 목
敎曰査啓來到而判義禁未付職不得開坐云政官牌招開政待下批牌招○以李翊模爲校理李貞運爲副校理尹益烈爲修撰沈晉賢爲禮曹參判趙宗鉉知事單付
정조 22년 · 강
遞知義禁趙尙鎭權欕同義禁李漢豐以李祖源李家煥趙鎭寬代之竝前望也
정조 22년 · 목
敎曰禁府堂上中差祭及時帶詞訟人許遞前望單子入之待下批待開門牌招○尙鎭差祭也欕漢豐時帶詞訟也
정조 22년 · 목
政院以思穆旣已就直則當爲肅謝而門限已過肅單終不來呈請推考允之
정조 22년 · 강
給价川熙川兩邑漂頹戶渰死人恤典稽報之該邑倅待漂戶奠接令道臣決杖仍令奉命宣傳官馳往熙川慰恤
정조 22년 · 목
平安監司閔鍾顯狀啓以爲卽接价川郡守申善應馳報內今月十七日大雨暴霔江水漲溢近浦三面民家漂頹爲六十一戶而全家漂失中戶爲十二戶小戶二十五戶全家頹壓中戶爲九戶小戶十五戶間間頹壓爲三十一戶人物則幸免渰沒云此時民人之失所棲遑極爲憫念恤典爲先逐戶題給從速結構趁卽安堵奠接之意一體嚴飭而該郡報來極爲稽緩自臣營各別論責敎以民事不可緩況頹漂形止係是登聞之事則名以守宰何去而今始報營反後於程道遙遠諸邑者其不能小心之狀極爲痛駭所當罷其職拿致嚴勘而結構等事難付生手姑從末勘待該邑漂戶畢奠接令道臣決杖狀聞事分付全頹全漂之類依博川例施行事一體分付枚擧此傳敎令廟堂行會海西若有漂頹而稽報與不用心於結構等節者竝當依价倅例處之俾勿犯科之意嚴飭又狀啓以爲卽接熙川郡守金儀祥馳報內今月十九日大雨暴霔山谷水勢猝急民家多致漂壓全家漂壓合爲一百戶人物沙汰壓死爲二十三名而全家漂失大戶爲一戶中戶四戶小戶四十三戶全家頹壓大戶爲二戶中戶二十一戶小戶二十九戶間間頹壓爲十五戶云今此民戶之漂頹人物之壓死失所棲遑已極憫念至於一家竝命尤切驚慘其所埋瘗改構之道不容少緩先自臣營米穀等物逐戶題給申飭該郡從速結構趁卽入處壓死人則原恤典外別加助給使之葬埋敎曰依价川安州例行會而奉命宣傳官仍爲馳往熙川慰恤其渰沒人妻孥其他擧行皆依下去時傳敎擧行事亦爲下諭宣傳官處
정조 22년 · 강
遞知義禁趙鎭寬以金翊休代之前望也
정조 22년 · 목
鎭寬違召敎以許遞前望單子入之待下批牌招
정조 22년 · 강
推校理李翊模副校理李貞運修撰尹益烈
정조 22년 · 목
謂有情勢聯疏徑出也
정조 22년 · 강
命時囚沈公著更爲嚴問査官安東府使吳泰賢施以不敍之典
정조 22년 · 목
慶尙監司李義綱狀啓時囚沈公著所犯諸條詳査狀聞事有命矣以草溪郡守兪彥錥開寧縣監李承默河陽縣監鄭冕綏差定參覈官臣眼同推覈而囚供之所以發明者卽南倉錢之濫殖也還穀之立本也白骨之冤懲也以此三條多歧廉探更加鉤覈參互諸供無一差爽南倉錢則丙辰年雖曰三分放債至於丁巳或分給八夫或預買結役殖利取用之數通計每翔果爲六七分倉穀事發賣之數合爲一千五百石而米七百石則每石捧價四兩五錢以二兩五錢立本租八百石每石捧價一兩八錢以一兩立本餘剩二千四十兩皆有歸屬而作錢石數已盡混錄於分給秩則留庫無欠可以推知徵布事繡衣過去之後更爲査實則物故實數爲一百三十三名而已爲代頉昭載於踏印成册犯科諸條節節綻露揆以常憲難逭重勘其罪狀令攸司稟處主査官安東府使吳泰賢會査官興海郡守鄭致愚三嘉縣令朴獻源高靈縣監朴宗敬啓下行査何等嚴重而一任吏供未能窮覈前後査案若是相反其在事體不可無警亦令攸司稟處○義禁府啓言以沈公著已遲晩者言之四百石還穀之取用賑資五百兩私錢之欲爲立本單代中吏奴逋之混錄修閣役火粟稅之加捧等事俱是冒法之大者況此道査中三條尤係罔赦之案倉錢債息自有定例而分給八夫預買結役什取六七分利還穀法意何等嚴重而擅自發賣立本取剩多至二千餘兩利剩雖有歸屬在法難逭重律冤布代頉豈忍少緩而多年居官無意査正及繡衣摘發之後急於彌縫始乃苟充者俱極痛駭雖以諸吏供招觀之賣穀之混錄糶簿旣有臨發時分付則文書之不爲踏印倉債之恣意濫殖亦豈有不知之理而特敎盤覈非止一再事體截嚴尤當何如乃反以濫殖則委之吏姦倉穀則初無所犯抵死發明甘自歸於欺天之科者究其情狀罪上添罪請以此照律主査官安東府使吳泰賢則特敎行査之下其所擧行極甚駭然依例發遣府書吏拿來捧供後勘處敎以査官拿處事施以不敍之典三件所犯無非痛惡爰辭分疏不但査啓發覺冤布濫徵不可以苟充有所加減於本罪有一於此猶屬難赦無所嚴畏反使欺隱爲先以此發問目嚴問又或吞吐過齋後直爲刑推得情以聞
정조 22년 · 강
配尹㬘于順安縣
정조 22년 · 목
慶尙監司李義綱狀啓以爲密陽前府使尹㬘所犯諸條詳査狀聞事有命矣以草溪郡守兪彥錥開寧縣監李承默河陽縣監鄭冕綏差定參覈官臣眼同推覈以吏鄕諸招參互可據文蹟則擧皆直告無一差爽還穀貸用旣至二千九百石臥還反作亦爲六千石之多三千緍之結錢防給托以賑資而自歸立本色落條之以錢先捧諉之民願而尤係法外至於白骨徵布繡啓囚供數爻相左故取考代頉公文則六百三十三名內已塡充者爲二百二十二名未塡代者爲四百十一名周歲居官已經歲抄而掩置幾百冤徵未能隨闕塡充揆以法意尤極駭然其罪犯竝令攸司稟處○義禁府啓言觀此査啓參以囚供則賑穀貸用或稱報營未捧臥反或諉會外而公穀法意本自嚴重不可以報營與會外有所容貸元還未捧而色耗之以錢先捧旣涉不正結錢防給而賑穀之以此立本大是法外原其情則雖出於營賑論其犯則自歸於弄還白骨徵布數爻雖與繡啓差殊前後飭禁何等截嚴則尙有四百餘名而未能査櫛代頉揆以法意亦極駭然請以此照律允之敎以諸件所犯外冤徵口數至於此多査啓分明何以推諉詳考年前一二守令勘處之律草記又啓言尹㬘依李樂培金履錫等勘律順安縣勿限年定配允之
정조 22년 · 강
命大邱判官洪履簡卽其地定配
정조 22년 · 목
慶尙監司李義綱狀啓以爲大邱判官洪履簡所犯諸條詳査狀聞事有命矣以草溪郡守兪彥錥開寧縣監李承默河陽縣監鄭冕綏差定參覈官眼同推覈以繡啓囚供參互諸招則近千包還穀之相左乃是米還之減縮而取考穀簿則昨冬準折代捧之租厥數無錯移作儲置各營作錢皆有可據文蹟而歇價買還仍置庫中該吏自服則此等奸弊匪今斯今而以精換麤推此可知河西面四十結加俵雖出爲民之意而反畓給災漏卜私俵有違法意白骨徵布則取考踏印成册其所載錄果爲二百二十九名之多不能隨卽代頉以致冤徵者事極可駭不可以已爲塡充有所原恕其罪狀令攸司稟處○義禁府啓言觀此道啓倉簿之虛欠災結之見欺雖或脫空還穀之以精換麤吏奸莫察漏卜之査得擅俵不但法禁至嚴多年居官白骨冤布未能隨卽代頉論其罪狀極爲駭然所當仰請拿問而曾有八月初別遣摘奸考覈拿來之命不敢擅便請上裁敎以冤布之濫徵繡啓難掩上項數條視此猶輕初欲過七月後處分矣査啓上來之後不可任其在官卽其地定配以慰黃白之幽菀又啓言洪履簡方在任所依例發遣府羅將卽其地大邱府定配
정조 22년 · 강
命義城縣令金喆淳拿問勘處爲先差代
정조 22년 · 목
慶尙監司李義綱狀啓以爲義城縣令金喆淳所犯諸條詳査狀聞事有命矣以草溪郡守兪彥錥開寧縣監李承默河陽縣監鄭冕綏差定參覈官服同推覈詳閱繡啓參互諸供則二百石倉穀報營而取用畢賑而勘簿此與擅用有異大同木之見退始緣該吏之幻弄而昨年條之峻捧終致窮民之受困倉逋之代錢價直班駁虛名之疊出民間稱冤營作錢之末梢徵族人吏還之混入停退朝家申飭前後何如而今此所犯俱違法意事極可駭其罪狀令攸司稟處○義禁府啓言觀此査啓則二百石倉穀初雖報營取用而旣已畢賑後勘簿則與擅用有異今不必更論大同木之見退始緣吏奸而終又峻捧吏奴逋之出秩旣是作名而疊徵民間窮民之稱冤勢所必至營作之錢或未免徵族人吏之還亦多有混停揆以法意殊甚駭然請拿問勘處允之敎以繡啓體重之外大臣筵奏之後不可有所闊狹此時曠官可悶爲先改差今日政使之差代
정조 22년 · 강
命楊根前郡守金鍾翕議處
정조 22년 · 목
義禁府啓言楊根前郡守金鍾翕原情以爲渠乙卯十二月赴任本郡詳察邑例則只有排朔米八石支供米七石零丙辰一年所用給代租二百五十一石區劃結錢二百七十兩前官兪彥錥預爲犯用租二百二十一石錢二百二十兩新官所用不過租三十石零錢五十兩而無他公用錢穀故前官犯用欲推於其時由吏而未果一年公用應下自爾浩多各該吏不得不稱貸至於一千六百兩之多其所區劃償給之道都在於秋捧之時而遽爾貶遞又遭父喪故未及區處至若勅需米四十石則丙辰丁巳兩年官廳色吏以官用需米之散在民間者姑未捧出以勅米姑先推移秋後捧納累次呈訴故問其前例果爲題給矣該色輩不以需米代納勅米歸之於渠之犯用誠是意外至於民錢求貸事則渠之女息婚時吏房處果有六十二兩貸用之事身爲官長豈忍乞債於民間而此是吏輩推諉莫非渠矇昧不職之罪云所當請刑而曾經都總經歷請議處允之
정조 22년 · 강
命守令有闕之代今日政擇差仍令給馬當日下送
정조 22년 · 목
敎曰守令有闕之代今日政擇差待下批當日辭朝仍令給馬下送
정조 22년 · 강
有政吏曹判書金載瓚參判李祖承參議魚用謙進
정조 22년 · 목
以趙德潤爲校理朴鍾淳爲修撰柳師模爲安東府使洪景斗爲大邱判官徐有曾爲義城縣令
정조 22년 · 강
遣承旨馳詣懿陵奉審摘奸
정조 22년 · 강
召見貞陵參奉兪漢宰于誠正閣
정조 22년 · 강
命寧邊府漂壓民戶恤典依他邑例令廟堂行會
정조 22년 · 목
平安監司閔鍾顯狀啓以爲今月十七日之雨至十九日連爲霔下寧邊府撫山古城魚川八院南松延山梧里百嶺薪峴檢山開坪等十一面處在山谷水邊民家漂壓至於九十一戶人物壓死爲一名間間頹壓亦爲八十七戶敎以一依他邑已施之例令廟堂郞爲行會
정조 22년 · 강
行諸承旨持公事入侍于誠正閣召見京畿監司李在學有司堂上李書九
정조 22년 · 강
命整理穀犯科守令等勿捧傳旨
정조 22년 · 목
承旨李肇源啓言日前賓對玉堂以慗理穀犯科守令一一査出拿問嚴勘爲請而蒙允捧現告後所當自本院依例捧傳旨而伊日因大臣所奏諸道査啓竝命勿施矣原啓旣已勿施則傳旨無以捧入何以爲之乎從之
정조 22년 · 목
左諭善尹得孚入見如儀僚屬李魯春檢校提學沈煥之隨入講說見講學廳日記
정조 22년 · 목
敎曰旣有都相則副提擧事極涉屑越都承旨李泰永爲先從重推考
정조 22년 · 강
承旨姜忱以左議政蔡濟恭附奏書啓
정조 22년 · 목
忱書啓以爲臣敬奉聖批傳諭于在議政蔡濟恭所住處則以爲臣身將退則或似忘恩病轉深而莫能趨命情地悲苦神思慌惚朝陳附啓胷中之千萬結轖未能少攄其萬一聖諭復降恩出常格十行誨責孰非感泣而其中中書之堂卿豈樂爲已結之主知不忍恝然已定之出處莫欲撓奪之二十六字臣之所欲言而不能形容得者殿下丁寧寫出燭照於臣之臟腑臣旣得此敎雖死萬萬無餘憾矣然解官乞骸旣矢之心矣又告之人矣燈乃發言於君父之前如是而特以異恩之重疊孤負初心是豈臣之所忍爲者哉隨承宣偕入親承玉音豈非臣之至榮大幸而賤質澌頓欲起還仆膽望雲天有隕如瀉承宣相守尤非無似賤臣所敢承當伏乞特命還寢使垂死之喘得以安心乘化千萬血祝云矣臣旣承偕入之命姑爲仍留敎以附啓之留中經宿潛究必欲造朝之好道理也百爾思之須有一副節拍可以斷前請而致前席此果如之何爲可抑有反復於卿者卿之年至而不退旣有所據則到今雖以千單百牘力請不已休退二字決無印可之理卿亦豈必撓屈初志於此時耶然而旣始之擧措無端中止亦關體貌卿若感予不捨之至意以亟停乞骸之懇附奏於此史官之回則相務姑許暫缷不欲終靳卿須卽爲附對見今蒸熱釀雨䔏朝則更宜觀勢幷以此意傳諭事令入侍史官傳之
정조 22년 · 강
注書洪奭周以左議政蔡濟恭附奏書啓
정조 22년 · 목
奭周書啓以爲臣敬奉聖批傳諭于左議政蔡濟恭所住處則以爲臣衷情所結不避煩瀆昨上附啓或庶幾天地之仁父母之恩曲賜矜念使將死之喘得其所願欲以爲泉下光耀乃者入侍史官來自香案之前奉傳如綍之音臣奉讀以還益不禁感淚成血如臣無似出處去就何關於國家而旣諭以潛究好道理繼之以抑有反覆於卿者擧措之無端中止至關睿念相務之許以缷解明示聖意爲人臣蒙此異數者今古有幾攅手百拜惟有生隕死結而已念臣乞骸之請所急者在於遞解相職相職若命遞解則所急旣副其願居其次者亦惟恃殿下之從後體諒不使一物終不得其所臣非殿下是恃更於何控訴臣言止此更乞惻然俯念焉云矣敎以左相許別有敦諭令偕來承旨傳諭受其附啓使之先爲人來
정조 22년 · 강
命左議政蔡濟恭勉副
정조 22년 · 목
敎曰卿以先解相職則休退之請姑不煩瀆史官之回附奏於言語文字卿豈欺予予惟信卿許卿暫缷亦旣設言卿議政之任姑許勉副更望俟少間且俟雨後淸涼時出肅西樞仍爲登筵事偕來承旨傳諭
정조 22년 · 강
承旨姜忱以前左議政蔡濟恭附奏書啓
정조 22년 · 목
忱書啓以爲臣敬奉聖批傳諭于前左議政蔡濟恭所住處則以爲臣滿腔至願猥陳附啓終朝顒祝廢食而待特地恩敎降自九天許解臣議政官銜命付西樞今以後臣之啓手啓足可得免夫猶屬私家榮感殿下之以禮使臣有始有終執德之固實有光於千古簡策臣之歡躍慶幸豈但爲一已之事而已天高地厚聖恩去益難報古人所云不知死所正謂此等處也待淸涼簉朝之敎又是委曲軫念臣謹當調將賤疾如可强起早脕入肅恩命百拜攢手於九陛之前云矣
정조 22년 · 강
遞承旨李勉兢以沈晉賢代之前望也
정조 22년 · 강
召見刑曹參判洪仁浩于誠正閣
정조 22년 · 강
領府事洪樂性陳箚請勘賜批
정조 22년 · 목
箚略曰臣於病伏之中日接藥院掌務官所報敬審聖候近因頭部熱候連進湯劑臣固當趨進承候以效嘗藥之誠而昏眩之症當暑益添偃伏床第焦菀惶阨卽伏聞玄趐飮五貼製入之後更有花王飮煎入之敎則玄趐飮固宜稟定停止而今日以五貼製入之日次旣煎入花王飮又製入玄趐飮云御藥事體何等嚴重而不致審愼兩方竝進者事未前有誠不勝驚慓悚惶臣職添都相昏瞀癃病一院事務全不照檢而董飭至有此無前之擧莫非臣溺職癏官之致論其罪狀臣實爲首而雖以提調言之旣以監煎入院則誠宜請對仰稟以爲停止一方之地而兩劑矇然竝入者實難免疏率昏謬之罪亦宜施譴削之典伏乞先治臣罪仍勘提調之罪焉且首醫與掌務官輩罔念愼重之義不善擧行尤極痛駭竝施刊汰斷不可已也批以予於自奉雖不欲留意藥院做錯有關事面提調請罪事施以譴削醫官等何足責汰去卿則何乃過辭安心調理仍命遣史官傳諭
정조 22년 · 강
承旨李泰永陳疏請勘賜批
정조 22년 · 목
疏略曰藥院之任職在保護湯劑監進何等至重而朝者先進湯劑之不爲稟停旋又煎人他劑以致兩方竝進者事未前有萬萬驚悚臣職兼提擧矇未覺察伏見都相箚本則只論監煎提調不審之失而不及臣身豈可以未參封進而幸其倖逭不思自引哉伏乞亟降威罰以重事體批以朝筵卿旣提奏勿辭行公
정조 22년 · 목
以韓用鐸爲副應敎鄭大容爲右尹金文淳爲內醫提調蔡濟恭判府事單付邊得讓申耆爲副總管
정조 22년 · 강
副校理嚴耆副修撰朴吉源等陳疏請寢李克生減等之命賜批不允
정조 22년 · 목
疏略曰臣等卽伏見歲抄下者有李克生減等之命相顧愕貽不勝憂歎蓋克生自在韋布行已麤鄙宅心陰譎及其出身附麗凶徒圖占淸顯營護惡逆爲渠斷案而倖逭鋤治之律旋坐贓污之罪刑配之典於渠幸矣竊恐此命一下隄防之嚴從以解弛覬覦之輩無所懲畏請亟寢李克生減等之命
정조 22년 · 강
命結案罪人全致訥獄令該曹諸堂嚴覈稟處
정조 22년 · 목
敎曰伸枉舒鬱之政何時不可爲豈有關於疏決與審理乎京囚殺獄結案罪人全致訥之獄非曰獄不具亦非曰死非殺而死者生前旣云有病告官成獄苦主不爲右項兩條疑端發於議讞之地至登筵間酬酢則其在審克之道不可以鐵案已成因以勿論令該曹諸堂嚴覈應問各人另其意見論理稟處事分付
정조 22년 · 강
命秋曹囚任百俊獄更加嚴覈論理回啓
정조 22년 · 목
刑曹啓言京囚任百俊獄今於更査忽變前招至謂之元不犯手而一切歸之於允大及其再招始吐其兩踼酸脚而又稱允大踼其後尻夫以百俊掉脫之計苟欲諉之允大則當其在逃之日反皆自服及此對質之後乃欲歸罪可謂欲巧反拙酸脚之於腎岸其間無幾則渠所粧撰便是吐實允大則批頰拳項自初直告此所以不無犯手惶㥘逃躱而惟彼踼尻踼腎等說都是百俊之勒加若謂之家長則親雖九寸元非同居若以先後輕重而區別則雖曰先犯而下手非重傷處稍輕百俊之爲元犯無容更議而屍親金孫伊泣道渠父臨死之言猶及其未亂而看證之兩漢一女皆不見允大之足踼云則其非元犯尤爲灼然請百俊則更加嚴刑期於輸款允大則亦不可以尋常干犯論各別加刑次律勘斷敎以卿等論理跋辭亦果然矣而許多疑端在於供招狀牒之外者不一而足任允大之知機逃躱特諸疑中最歇條件詞證各供所謂指證之說反涉不近理不近理者以其太分明也如渠輩賤卒村婆有何知覺分野分寸何如彼部柶樣說破惟恐允大之或罹百俊之或脫乎允大百俊及詞證各人更爲發問目施威嚴覈後一處各各頭面仍其卿等意見論理回啓
정조 22년 · 강
命新昌縣監任尙濂待得雨拿來
정조 22년 · 목
義禁府啓言長陵前令參奉等拿問捧口招以聞事命下矣洪龍變韓翼商李集玉金啓溫等今方待命拿囚文粲圭時任靑巖察訪任尙濂時任新昌縣監李豐林時任三登縣令俱在任所請竝拿來允之敎以新昌縣監待得兩浹洽令道臣報來後草記拿來
정조 22년 · 목
敎曰陵官現告意謂有所依據而捧入矣今聞問于該曹後微稟之說禮判事極爲駭然焉敢以依俙摸索之事分排勒捧乎自政院其委折待開門爲先問啓於禮曹判書趙尙鎭處觀其所對當有處分所謂捧現告諸人令該府保放仍令刑曹捉致下屬等嚴杖査問年條當該官員等姓名如濫入査放如遺漏加捧傳旨無一言捧入之該房承旨遞差
정조 22년 · 강
慶尙假都事金仁柱以迎日前縣監鄭柱還穀反逋數爻馳啓
정조 22년 · 목
仁柱狀啓以爲迎日縣監鄭晚錫牒呈內縣監到任後各樣還穀留庫實數與差使員眼同反閱則各年倉色等反逋各穀九百三十一石三斗六升零內均軍米二百十一石五斗八升零鑄字所米六十五石一斗四升零常賑太二百二十八石十斗九升零別會米二十二石租二百九十七石二斗二升零皮牟三十七石十斗零眞麥九石七斗五升營賑小豆七石三斗一升零浦項租五十二石七斗四升零未捧各穀三百八十六石九斗三升零內鑄字所米二十一石十三斗八升零浦項租一百二十九石十三斗一升零別會太六十四石十一斗五升零租一百六十九石八斗九升零營賑小豆六斗七升零年條守令姓名成册修正上送云該縣本以殘邑近成弊局而今此還穀之欠逋現發殆近千包者固已驚駭未捧之冒錄已捧已捧之混入停退尤萬萬痛駭穀物則刻期分督準數充上之意嚴加申飭監色等待了殺從輕重勘處計料而縣監鄭柱罔念國穀之體重一任下輩之奸弄反逋之外又有此混停虛勘而矇不覺察亦極駭然其罪狀令攸司稟處
정조 22년 · 강
行諸承旨持公事入侍于誠正閣召見藥院提調金文淳副提調李泰永
정조 22년 · 강
飭籌坐自明日着意爲之
정조 22년 · 목
敎曰近以三南暵兩西澇宵旰憂勤之餘曉雨若得均霑於三南則兩西之稍過猶可望其食實此時廊廟當念分憂替勞之道而籌坐久曠賓對頉稟何也自明日着意爲之之意招致備郞傳諭大臣
정조 22년 · 강
命鎭安故縣監吳泰曾返葬之需拔例優給
정조 22년 · 목
全羅監司李得臣以鎭安縣監吳泰曾身死馳啓敎以給暇尋醫聞其身死切爲矜惻返葬之需拔例優給事回諭其代令該曹口傳擇差待下批當日辭朝給馬下送
정조 22년 · 강
以李祉亨爲鎭安縣監口傳也
정조 22년 · 강
配金吾時囚沈公著于古今島仍施限三年禁錮之典
정조 22년 · 목
義禁府啓言沈公著口招以爲一縷猶存日夜震懍求死不得之中又有此嚴問之命惶隕罔措直欲鑽地而入今此道臣査案與繡啓無一差爽雖喙長三尺何敢更爲自明之計乎道査中倉錢之濫殖還穀之擅賣冤布之未卽代頉罔非罪犯而屢次嚴問之下妄自分疏非敢欲欺罔而自歸欺罔之科此殆命卒之秋惟願卽地滅死云矣沈公著之諸條所犯今始輸款究厥情狀萬萬痛惡請照法嚴勘敎以各項現發之所犯無非不法敢於繡啓論列之後專事粧撰屢勤淑問一味分疏及其更査登聞也始乃泛稱遲晚者究厥罪狀極甚痛惡黃口白骨之冤徵一款亦可謂罪上添罪如許之類若不繩以嚴法何以奬廉防懲劣倅乎爲先施以島配之律仍施禁錮之典又啓言沈公著康津縣古今島島配發遣羅將押送而禁錮年限以幾年磨鍊乎允之敎以禁錮限以三年
정조 22년 · 강
勘放金吾時囚金鍾翕
정조 22년 · 목
義禁府啓言金鍾翕告身盡行追奪杖一百流三千里定配以喪前所犯收贖私罪施行允之敎以功減一等
정조 22년 · 강
分給漢城府頹壓民戶恤典
정조 22년 · 목
該府以南部一戶頹壓啓敎以恤典令該廳卽爲分給事分付
정조 22년 · 강
賜玉堂聯箚批
정조 22년 · 목
批以敷衍經義卽爾等之職也
정조 22년 · 목
批以班令史所謂朝夕論思日月獻納爾等之謂乎
정조 22년 · 강
遞差禮曹判書趙尙鎭
정조 22년 · 목
政院啓言長陵陵官捧現告委折問啓事命下矣問于禮曹判書趙尙鎭處則以爲日前本陵令參奉以局內自枯朽傷木數爻夥多有所報來故聞極驚心卽爲題牒詰問其年條及官員誰某則其回報曰年條則實未詳知其始自何年而大凡十餘年來次次枯傷云而官員姓名則始自戊申列錄以送故果於筵奏時以十餘年泛稱仰達矣及奉査問捧現告以入之命則只憑其前往復文報輕易捧納恐涉疏忽更爲査問於陵官見其報來則以爲年復年自枯者的不知始自何年槪爲七八年前後事云云考準庚戌以後官員姓名以送前後所報年條雖甚相左而再次所報庶可依據故果以此捧現告入啓云矣敎以身爲判堂不能詳察擧行以致擧條與現告捧送之各有相左況本事關係何如則又何敢若是顚錯乎當該堂上趙尙鎭遞差
정조 22년 · 강
行諸承旨持公事入侍于熙政堂召見戶曹判書趙鎭寬
정조 22년 · 목
予敎戶曹判書趙鎭寬曰金貨事向亦有言端而見今一年潛入之數極爲夥然云旣不能一切禁斷則曷若薄其稅而通其路使利權有所歸屬乎古有貨泉之喩蓋利權之歸上猶百泉之赴海而非海之有意於收納百泉也故與民爭利誠不可爲而古人亦曰譏而不征卽爭利之事也至於山林泉澤固當與民共之而若漫不照管任其去來竝與譏之一字而不爲則亦豈有如許政令乎鎭寬曰象譯輩亦多願之而以其前所未爲之事故多有持難之論矣予曰代播之政今當另加拮據而畿邑旣多移秧且是懶農民情亦頗不願云湖西則不可不代播而本道擧行未知如何俄亦言及于大臣而諸道句管堂上皆須着意擔當好矣鎭寬曰湖西似亦以運致爲難云矣予曰代播本意蓋欲於阡陌原隰不毛之地隨力所及勤加播種以代移秧之功耳若必於未移之處代播木麥則旣是沮洳之地必有晚潦之患矣鎭寬曰無論某穀營邑擧行惟當使民興勸有趋事赴功之效耳至於播植之節惟在農民之從便爲之非一一指揮之事矣
정조 22년 · 강
命再明日次對進定於今日
정조 22년 · 목
予曰句管堂上旣已差定各該道事務無不講究周知以備詢諮然後庶有實效矣右議政李秉模曰昔在先朝時卿宰奏對多以待罪句管爲言今若如是則誠是申明舊規矣予曰頃聞有司堂上言以兩西稷穀勿爲準備之意已爲知委云矣秉模曰然矣予曰代播本意非欲只使播種於未移之畓而已凡阡陌丘陵不毛之地隨處遍播各有所收則畓農雖畢竟失稔庶可爲裒多益寡地無遺利之政若或只種於畓處則殊非代播之本意且水畓若値晚霖則易致沮洳不成熟之患矣又聞畿邑則多不願代播云畿民蓋多懶農殊無盡力耕播之意故如是而三南民情未知如何最是種子輸運之道爲難若使民自爲輸去則亦無怪其不願矣秉模曰畿邑之地亦多宜於代播處而大抵水不善乾不如南中之好三南則水畓之種麥者亦有之矣予曰今年民事將何以爲之乎秉模曰臣等亦不知何以則爲好而籌司會座時無論言之好否用與不用人人各陳一二所見共加商確於備預之政冀或有禆於實政實效之萬一矣上護軍金文淳曰耽羅則通一島大登臣於日前適因所知之人聞之則四十斗麥直木一匹云矣秉模曰臣則竊以耽羅爲慮矣今若豐登則誠萬幸矣予曰湖南則非但耽羅蘆嶺以南俱爲無慮而全州以上臨萬金沃等昨年失稔處又爲被災云近來災荒之頻仍多由於水利之不講湖南之碧骨堤若能善爲疏鑿則如此旱災不足爲慮而今盡湮塞幾成丘陵舊日基址不可復識云寧不惜乎此堤延袤橫跨十二邑湖西南之稱蓋由於此比之湖西之合德不啻倍蓰矣以今民心卒難遽議疏鑿而至於合德則不可不乘農隙修築矣秉模曰昔在先朝亦有申飭疏鑿之擧而此事大有關於利民之政今番地方官請得水筒材木故松政雖重特許五株矣臣嘗聞堤堰之廢自有委折蓋昔豪右憑藉堤堰請得役民於本司及營邑而初不修築往往勒捧雇價爲弊多端故相金在魯爲革此弊以非狀請毋得役民之意陳請因此而除害之效雖多興利之路漸塞各處堤堰之不修職此之由云矣予曰治農之道莫先於水利且以華城言之後坪田土何等廣闊而一自築堤之後雖如今年之旱乾賴而蒙利野色靑靑云堤堰之不可無有如是矣仍敎壯勇使趙心泰曰西屯亦爲疏鑿好矣而物力容入當爲幾何心泰曰以萬年堤所入推之則似不過五千金矣予曰堤堰是爲民興利之事則役民爲之事固當然而近來民力果爲甚難若創社倉之制使民間各儲財力以需疏鑿之費則似爲便利之政常欲先自華城試之而亦難保其善成而經久無弊也秉模曰社倉之法故相崔興源嘗行之嶺南云臣之先祖亦行於砥平今已廢矣而元來此事專係於主事者之能否莅官者之照管其成其廢都在得人與否有難一國之通行矣予敎心泰曰本廳禁火之必待部牒大是謬例禁火禁盜旣是本廳之職則何待部牒此後則直擧行可也
정조 22년 · 강
重推戶曹判書趙鎭寬
정조 22년 · 목
右議政李秉模啓言戶曹判書趙鎭寬今日次對不爲進參似由於日前筵臣問備之請而官師相規卽是美風何可因此撕捱乎請從重推考卽令牌招申飭行公從之
정조 22년 · 강
奉常判官李東埴仍任
정조 22년 · 목
奉常提調徐龍輔啓言本寺判官李東埴才已報瓜而本寺事務姑難付之生手請仍任從之
정조 22년 · 강
推執義柳耕掌令鄭最成持平尹㴠
정조 22년 · 목
承旨尹光顏啓言賓對時兩司若一司不備則只行公右位一員進參例也而今日賓筵諫臺牌去來未及來到憲府諸臺徑先齊入有違格例右位當參人外隨入之諸憲臺請竝推考從之
정조 22년 · 강
推掌令鄭㝡成
정조 22년 · 목
承旨尹光顏啓言掌令鄭㝡成陳達府啓之際誤達合啓所失非細請推考從之
정조 22년 · 강
掌令鄭㝡成陳啓請寢李克生減等之命賜批許之
정조 22년 · 목
㝡成啓言顧今隄防不嚴義理漸晦有識憂歎今此李克生減等之命又何爲而遽降也噫彼克生以逆任之近族劇賊之切姻倖逭鋤治之典只被贓污之律者巳是失刑之大者年前罪謫之蒙放至今公憤之猶激而今又罪案漸底惟輕減律殆若循例彼其平日附麗之跡行已奸譎之狀前已昭著今不疊論而況其親弟克全干連至重尙在竄配之中則渠豈可與尋常勘罪之人渾被從輕之典乎請寢李克生減等之命以嚴隄防以伸公義焉從之
정조 22년 · 강
正言申溆陳啓請京外重囚之仍推者令該曹該道另加究覈卽速處斷賜批
정조 22년 · 목
溆啓言今番京外重囚之審覈疏決亶出我聖上欽恤之聖意而其中仍推之囚其數亦甚夥然請令該曹該道另加究覈卽速處斷俾無許久稽滯敎以執法之地能發此啓不欲循俗亦似一道償死之類有難輕議於速決矣
정조 22년 · 강
掌令鄭㝡成持平尹㴠引避賜批
정조 22년 · 목
㝡成㴠避嫌以爲諫臺不參則憲臺中只長僚一員例當登筵而臣等專昧格例混爲隨參者旣非筵規又失臺體至被承宣之請推請命遞斥敎以生疏所致勿辭亦勿退待○㝡成又避嫌以爲遑遽顚錯誤達啓辭罪合重勘而承宣請推之下惶蹙無地何敢晏然仍參於筵席乎請命遞斥敎以一時做錯勿辭亦勿退待
정조 22년 · 강
遞差執義柳耕副校理嚴耆
정조 22년 · 목
耕避嫌做錯也耆次對進前無所言也
정조 22년 · 목
左諭善尹得孚入見如儀僚屬李述源檢校直提學李晚秀隨入講說見講學廳日記
정조 22년 · 목
因吏曹承旨及臺諫有闕政事取稟敎以臺諫後日政差出承旨前望單子入之待下批牌招察任
정조 22년 · 강
命前藥房提調李祖源譴削分揀
정조 22년 · 목
敎曰處分不過尊體貌藥房提調譴削分揀醫官亦爲分揀
정조 22년 · 강
召見藥院提調金文淳于重熙堂
정조 22년 · 강
罷大司諫宋民載司諫鄭景祚正言尹寅基掌令李益恢持平閔致載
정조 22년 · 강
獻納丁志元陳疏賜批
정조 22년 · 목
疏略曰第伏念水旱之災堯湯之所不免而歷代以來遇災賑救之策不出於蠲租除役而竊以爲此猶細務末節也竊覸絲綸之間申戒於掌銓之臣者必以擇守令爲第一義此誠堯舜之心也未知銓臣之所以擧行者果能一一仰副耶且守令年限之法固慮其膂力旣愆智慮已消而人或有方壯之年昏懵懦孱不能理事者亦或有年雖高而精力不衰閱事多而智慮益深者亦不可以一槪論也惟在掌銓者之公心公眼至誠訪求耳聖王用人各隨所長有才智有氣力者優於幹辦善於周防者皆有所用而其惟廉謹者最良乎仍念連年設賑之餘公私之儲蓄俱空往歲如此來歲可知備豫之策亦不可不及斯時講究也宜令司農之長方伯之臣各飭所屬俾盡節用尙儉之道克殫生財通貨之源以爲三年之艾焉批以所陳當留意爾其勿辭察職
정조 22년 · 강
命杆城囚崔進吉爲先發配如未準次令配所官擧行
정조 22년 · 목
承旨李勉兢啓言臣伏覩月前諸道獄案疏決判付生者死者俱無一毫餘憾獨於崔進吉獄案竊有愚見道臣之取招考覆不拘日次大有乖於法意判付中一囚之倖逭當律其害小非法之看作法例爲弊大之敎大哉王言臣不勝欽仰然而崔進吉之刃刺梃打當夜致命情節絕悖無容更議今雖不可不以具格之案無於法之事從而處之一律至於三次刑特放恐不無矯枉過直之慮今若施以減死定配之律則似不害爲經權兩寓之義矣臣待罪本道時熟知此獄顚末故敢陳無隱之義下詢攸司之臣更爲議處是臣區區之望也敎以情與跡固無毫分容議之端而所以減律者卽其遲晚之不如法拷訊之不準式以啓後弊有違常憲也減律之際配與放間屢致意焉竟以放爲歸而其後對言官頻問減律中當言者有何人意果在此爾能言之果然分付道臣爲先發配其間如未準次令配所官擧行事下諭
정조 22년 · 강
命廳坐承旨一竝禁推注書拿處尋命禁推分揀
정조 22년 · 목
因承旨遞差傳旨敎以日熱如此禁推分揀其代前望單子入之待下批牌招察任
정조 22년 · 강
命長陵陵屬明日開坐時平問以聞
정조 22년 · 목
刑曹啓言長陵書員李遇春守僕張聖益等嚴杖究問則枯朽之木無歲無之不必創自於庚辛兩年始有此弊而無論多少有頉不報厥罪惟均始枯年條之不能指的勢或似然至於庚辛兩年之渠輩所謂枯朽最多者亦不能言所以多之故以實其說則論以供體極涉糢糊而嚴杖之下終始不變只就渠所云最多年條指名捧供渠輩之供全無所據而堅守庚戌辛亥之限要無違左於所報禮曹中七八年前後云云之說者恐不無隱情於其間請姑爲嚴囚後坐更加杖問期得實狀敎以到今年久之後雖以渠輩之長在番所者未必的知年條而如是漫漶惟恐與報辭相左何足責也且書員守僕等與巡山軍有間亦必不能詳知其書員等處明日開坐時更爲平問以聞
정조 22년 · 강
命廣州府未移處代播之政一從土宜勿以木麥硬定勸播
정조 22년 · 목
備局啓言頃以未移秧處木麥代播之意草記行會矣卽見廣州留守洪檍狀啓則以爲各面未移處或爲三分之一或爲五分之二通一境言之移秧已過其半而本府境內山峽旣少原野居多遽然代播甘澍如得周洽播耕沮洳則三秋之功兩失可慮稍濕畓處姑待略干日高燥之地及期代播無或失時而木麥若無自官助給則恐有不足之慮本府元無留貯限八十石附近沿江邑中區劃事請令廟堂稟處矣畿邑木麥數本不敷纔已移劃於關東而第聞民間事情木麥之外亦多宜播之穀區劃之數未必盡用八十石推移似無所難令道守臣往復相議從便措處連探民情勿以木麥硬定勸播一從土宜參互衆願無論某穀或隣里互資或官府協力及今備置待時卽播之意請一體分付允之
정조 22년 · 강
命湖南被旱最甚而昨年尤甚諸邑守宰之生疏或精力不逮者不拘常格隨其閒劇狀請移換
정조 22년 · 목
全羅監司李得臣狀啓以爲今二十二日三日南平羅州等邑雨澤已爲馳啓而連接各邑所報則二十二日之雨興陽得一鋤二十三日之雨龍潭等三邑得一鋤益山等八邑僅爲浥塵歷路農形則長城一境水源裕足驟雨頻霑無論高低移插趁時或有未移處而不可以分數言井邑等三邑則除非堤洑下有水根處則率多未移雖曰已移者在乾涸間或焦萎而若論移秧分數則多者僅半少者不過三分之一而左道之任實以下右道之長城以南灌水耘草之節無異常歲之晏然如干未移之畓或借水道鄰比相阻次第移插而及過蘆嶺以上則一嶺南北判若異界如井邑等三邑素稱水根稍勝處而其所未移若是夥然言念民事萬萬渴悶敎以今年繡衣差遣之處卽昨年被歉中最甚之處近觀狀辭旱災偏甚及今雖得周洽之澤必有後時之歎至於代播之擧新有申令蠲稅之惠宜責實效被旱最甚而昨年尤甚諸邑守宰之生疏或精力不逮於緣畝省野之人不拘常格道內隨其閒劇之相當使之狀請移換事行會
정조 22년 · 강
給瑞興府漂頹戶恤典
정조 22년 · 목
黃海監司李義駿以瑞興府漂頹三十六戶馳啓敎以爲三南恒暘如渴求飮而海西時雨間有浸墊一郡數十戶之被水比諸諸處暵熯雖謂之道是無晴還有晴亦可然於被水民戶其爲蕩柝之若爲當何如嚴飭道伯拔例顧恤斯速依舊奠居待其畢結構使之報來後草記
정조 22년 · 강
命罪人李錫趾事問于大臣後出意見回啓
정조 22년 · 목
刑曹啓言罪人李錫趾今因判下多般施威反覆究覈則其所爲說如前無異別無鉤得之情大抵韓德山初不指告屢被刑訊强覓納供終涉疑惑云者已有前堂所論而臣等亦於此獄疑晦多端詳閱文案另加理究莫奉致命旣出於渠輩所戕則無論首謀與先犯渠以同是泮村之人萬無不聞不知之理而直告則生不告則死在渠之情亦云切矣以至切之情居必知之地終不能指的現告則正犯之目渠無可脫之道矣請更加嚴訊期於得情敎以然則所謂韓德山更爲捉來推覈爲可乎抑更問於正犯爲可乎此是疏決文書回啓發遣郞官更問于前左相及右相後卿等出意見指一回啓
정조 22년 · 강
命秋曹囚任百俊獄更加論理議處